Parametri crvene krvne slike
Eritrocitne konstante ili korpuskularne vrijednosti ili Wintrobove konstante su računskim načinom dobivene vrijednisti koje karakteriziraju eritrocite.

Podjela 

 MCV ili prosječni volumen eritrocita (eng. mean corpuscular volume). MCV se izračunava dijeljenjem hematokrita (volumnog udjela eritrocita u 1 L krvi) sa brojčanom koncentracijom eritrocita (broj eritrocita u 1 L krvi). Na taj se način izračuna prosječni volumen  pojedinog eritrocita. Izražava se u femtolitrima (1 fL = 10 na -15 L). Referentne vrijednosti za MCV su 83 - 97 fL.

 MCH ili prosječna količina hemoglobina u pojedinom eritrocitu (eng. mean corpuscular hemogloibin). MCH se izračunava dijeljenjem koncentracije hemoglobina (količina hemoglobina u 1 L krvi) sa brojčanom koncentracijom eritrocita. Na taj se način izračunava onaj dio hemoglobina koji se nalazi u pojedinom eritrocitu te se izražava u pikogramima (1pg = 10 na -12 g). Referentne vrijednosti za MCH su od 27,4 do 33,9 pg.

 MCHC ili koncentracija hemoglobina u 1 litri krvi (eng. mean cell hemoglobin concentration). MCHC se izračunava dijeljenjem koncentracije hemoglobina s hematokritom. Na taj se način izračuna kolika je koncentracija hemoglobina u 1 L eritrocita te se izražava u g/L (gram po litri). Referentne vrijednosti za MCHC su 320 - 345 g/L.

 RDW ili mjera varijabilnosti veličine eritrocita (eng. red cell distribution width). RDW ukazuje na postojanje jedne ili više populacija eritrocita što je karakteristika pojedinih hematoloških bolesti eritrocitne loze, a ujedno je i važan prognostički pokazatelj efikasnosti liječenja i ekvivalentan podatak o anizocitozi koja se može vidjeti u krvnom razmazu. Referentne vrijednosti za RDW su 11,5-16,5 %.

Analize krvi